NGC 4567-8

NGC 4567 ו-NGC 4568 (נקראות גם התאומות הסיאמיות) הן זוג גלקסיות ספירליות בתהליך של התנגשות, שנמצאות בקבוצת הכוכבים בתולה במרחק של כ-55 מיליון שנות אור ממערכת השמש ושייכות לצביר הבתולה. לשתי הגלקסיות בהירות נראית מדרגה סביב 11.25 והן התגלו ב-15 במרץ 1784 על ידי האסטרונום ויליאם הרשל, שכלל אותן ברשימת הערפיליות שפרסם בשנת 1786 תחת הציונים IV.8 ו-IV.9, כשהן מתוארות כזוג ערפיליות קרובות ששוליהן מתמזגים זה בזה, ושהן לא מאוד עמומות. בנו, ג'ון הרשל, צפה בהן מספר פעמים וככל הנראה בשל טעות ברישום המיקום הכניס את זוג הערפיליות פעמיים לקטלוג הערפיליות שפרסם בשנת 1833. הזוג מופיע בקטלוג כערפיליות מספר 1358 ו-1359 והן מתוארות כעמומות, או עמומות מאוד, גדולות, עגולות ובעלות מרכז שמתבהר בהדרגה ביחס לשוליים, וכן שהמרחק הזוויתי ביניהן הוא כדקת קשת. בנוסף הוא הכניס את שתיהן לקטלוג בתור הערפילית הכפולה שזיהה אביו, ויליאם הרשל, תחת הציון המשותף 1363, כשהוא מתאר אותן כדי בהירות, גדולות, עגולות ועם מרכז שמתבהר בהדרגה. הוא הכניס את זוג הערפיליות גם לקטלוג הכללי של ערפיליות וצבירי כוכבים שפרסם בשנת 1864 תחת הציונים GC 3108 ו-GC 3109 כאשר הוא מציין את הטעות שנפלה בקטלוג הקודם ומתאר את שתיהן רק כעמומות מאוד וגדולות. בשנת 1888 ג'ון דרייר הכניס את שתיהן לקטלוג הכללי החדש, תחת הציונים NGC 4567 ו-NGC 4568 כאשר הן מתוארות גם כן רק כעמומות מאוד וגדולות. זוג הגלקסיות נמצא במרכז צביר הבתולה, כ-1.7 מעלות מצפון-מערב לכוכב ρ בבתולה וכ-6.3 מעלות ממערב לכוכב וינדמיאטריקס. כ-11 דקות קשת מצפון לזוג נמצאת NGC 4564, כשני שלישים של מעלה מצפון-צפון-מזרח להן נמצאת M58, כמעלה ממערב להן נמצאת NGC 4503, כ-1.4 מעלות וכ-1.6 מעלות מדרום-מזרח להן נמצאות בהתאמה NGC 4596 ו-NGC 4608, כ-1.4 מעלות ממזרח-צפון-מזרח להן נמצאת M59, כ-1.8 מעלות ממזרח להן נמצאת M60 ובמרחק דומה מצפון-מערב נמצאת M87, כולן גלקסיות השייכות גם כן לצביר הבתולה. NGC 4567 היא העמומה, הקטנה והצפון-מערבית מבין השתיים. אורכה הזוויתי הוא כ-2.9 דקות קשת, שממרחקה שקול לקוטר של פחות מ-45,000 שנות אור, מעט פחות מחצי הקוטר של שביל החלב. מסתה מוערכת בכ-‎3.2×1010‎ מסות שמש או 5%-6% ממסת שביל החלב, כאשר פחות מחצי מסתה או כ-‎1.1×1010‎ מסות שמש היא מסת הכוכבים שבגלקסיה, וכמו כן יש בגלקסיה כ-‎109‎ מסות שמש של מימן אטומי וכ-‎1.3×109‎ מסות שמש של מימן מולקולרי. כמויות אלה של תווך בין-כוכבי מאפשרות יצירה של כוכבים חדשים בקצב של כ-1.4 מסות שמש בשנה. NGC 4568 היא הדרום-מזרחית והיא מעט פחות עמומה ויותר גדולה מבת זוגה. אורכה הזוויתי הוא כ-4.2 דקות קשת, שממרחקה שקול לקוטר של פחות מ-70,000 שנות אור, כשני שלישים מהקוטר של שביל החלב. מסתה מוערכת בכ-‎8.2×1010‎ מסות שמש או כ-15% ממסת שביל החלב, כאשר פחות משליש מסתה או כ-‎2.4×1010‎ מסות שמש, היא מסת הכוכבים שבגלקסיה. ב-NGC 4568 יש באופן יחסי פחות חומר בין-כוכבי מאשר בשכנתה והיא מכילה כ-‎7.6×108‎ מסות שמש של מימן אטומי וכ-‎4.7×109‎ מסות שמש של מימן מולקולרי, כך שמרבית מסתה היא של חומר אפל שטיבו אינו ידוע. קצב היצירה של כוכבים חדשים בה הוא של כ-2 מסות שמש בשנה. באזור המפגש של שתי הגלקסיות, שמשתרע על שטח של 6,000x1,000 שנות אור, התגלו עננים מולקולריים ענקים שקוטרם מגיע לכ-100 שנות אור ומסתם לכמיליון מסות שמש. משערים שעננים אלה יהוו בעתיד אזורים של יצירת כוכבים חדשים בקצב גבוה שיהפכו לצבירי כוכבים גדולים, אך נראה שהגלקסיות נמצאות בשלב מוקדם של ההתנגשות ותהליכים אלה צפויים להתרחש רק בעתיד הרחוק. מדיה וקבצים בנושא NGC 4567-8 בוויקישיתוף NGC 4567-8, בבסיס הנתונים SIMBAD לגרמי שמיים אסטרונומיים SIMBAD: NGC 4567 SIMBAD: NGC 4568 NED: NGC 4567 NED: NGC 4568 N. J. Brassington, A. Zezas, M. L. N. Ashby, L. Lanz, H. A. Smith, S. P. Willner & C. Klein: The Spitzer Interacting Galaxies Survey: A Mid-infrared Atlas of Star Formation, The Astrophysical Journal Supplement Series, Vol. 218, Iss. 1, article id. 6, p. 4 (2015) J. D. P. Kenney & J. S. Young: The effects of environment on the molecular and atomic gas properties of large Virgo cluster spirals, Astrophysical Journal, Part 1, vol. 344, p. 175 (1989) W. Herschel: Catalogue of one thousand new nebulæ and clusters of stars, Philosophical Transactions of the Royal Society of London, vol. 76, p. 492 (1786) J. F. W. Herschel: Observations of nebulæ and clusters of stars, made at Slough, with a twenty-feet reflector, between the years 1825 and 1833, Philosophical Transactions of the Royal Society of London, vol. 123, p. 428-9 (1833) J. F. W. Herschel: Catalogue of nebulœ and clusters of stars, Philosophical Transactions of the Royal Society of London, vol. 154, p. 30, 102 (1864) J. L. E. Dreyer: A New General Catalogue of Nebulæ and Clusters of Stars, being the Catalogue of the late Sir John F. W. Herschel, Bart, revised, corrected, and enlarged, Memoirs of the Royal Astronomical Society, Vol. 49, p. 129 (1888) A. Mok, C. D. Wilson, J. Golding, B. E. Warren, F. P. Israel, S. Serjeant, J. H. Knapen, J. R. Sanchez-Gallego, P. Barmby, G. J. Bendo, E. Rosolowsky & P. van der Werf: The JCMT Nearby Galaxies Legacy Survey X. Environmental Effects on the Molecular Gas and Star Formation Properties of Spiral Galaxies, Monthly Notices of the Royal Astronomical Society, Vol. 456, Iss. 4, p. 18 (2016) H. Kaneko, N. Kuno & T. R. Saitoh: Discovery of a Molecular Collision Front in Interacting Galaxies NGC 4567/4568 with ALMA, The Astrophysical Journal Letters, Vol. 860, Iss. 1, article id. L14, p. 1 (2018) H. Kaneko, N. Kuno, D. Iono, T. Tosaki, T. Sawada, H. Nakanishi & A. Hirota: Molecular Gas in the Early Stage of Interacting Galaxies: The NGC 4567/8 Pair, Astronomical Society of the Pacific, Conference Series Vol. 423, p.26 (2010)